S-257/2009

Mál þetta, sem dómtekið var þann 15. október sl., hefur lögreglustjórinn á Akureyri höfðað með tveimur ákæruskjölum á hendur X.

1. Ákæruskjal útgefið 22. september 2009.

Með þessu ákæruskjali er mál höfðað á hendur ákærða fyrir eftirtalin þjófnaðarbrot:

„I. (024-2009-4671)

Að hafa um miðjan júlí 2009, stolið tveimur 11. kg. gaskútum og einum 9 kg, frá útigrillum eða frá fyrirtækjum í nágrenni við heimili sitt.

II. (024-2009-4723)

Að hafa aðfaranótt laugardagsins 18. júlí 2009, stolið tveimur gaskútum af gerðinni AGA, 10 kg, frá bílasölu Höldurs við Þórsstíg á Akureyri.

III. (024-2009-4672).

Að hafa laugardaginn 18. júlí 2009, stolið AGA gaskút 5,4 kg, frá útigrilli við Grenivelli [...] á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

2. Ákæruskjal, útgefið 5. október 2009.

Með þessu ákæruskjali er mál höfðað á hendur ákærða fyrir eftirtalin brot í septembermánuði sl.:

„I. (024-2009-6378)

Fyrir þjófnað, með því að hafa aðfaranótt fimmtudagsins 17. september, brotist inn í verslunina Straumrás að Furuvöllum 3 á Akureyri og stolið þaðan afgreiðslukassa verslunarinnar, með um 37.000- krónum í peningum.

Telst þetta varða við 1. mgr. 244. gr. almennra hegningarlaga nr. 19, 1940.

II. (024-2009-6378)

Fyrir tilraun til þjófnaðar, með því að hafa þessa sömu nótt, í þjófnaðarskyni reynt að brjótast inn í verslunina Ormsson/Radíónaust að Furuvöllum 5 á Akureyri, en hann hafði brotið upp glugga í porti bak við verslunina og reynt að spenna upp hurð á versluninni, áður en hann hvarf af vettvangi.

Telst þetta varða við 1. mgr. 244. gr., sbr. 20. gr., almennra hegningarlaga nr. 19, 1940.

III. (024-2009-6492).

Fyrir þjófnað, með því að hafa fimmtudagskvöldið 17. september, brotist inn í verslunina Ormsson/Radíónaust að Furuvöllum 5 á Akureyri og stolið þaðan tveimur Wii leikjatölvum, samtals að verðmæti 99.980- krónur og tveimur tölvuleikjum, að verðmæti 9.580- krónur.

Telst þetta varða við 1. mgr. 244. gr. almennra hegningarlaga nr. 19, 1940.

IV. (024-2009-6413)

Fyrir gripdeild, með því að hafa föstudaginn 18. september, fyrir utan verslun Hagkaupa við Furuvelli á Akureyri, hrifsað 1.500- krónur af [X], kt. 000000-0000, sem var að koma peningunum fyrir í seðlaveski sínu fyrir utan verslunina og hlaupið með peninginn heim til sín.

Telst þetta varða við 246. gr. almennra hegningarlaga nr. 19, 1940.

V. (024-2009-6635)

Fyrir þjófnað, með því að hafa föstudaginn 18. september, stolið snakkpoka, kjúklingavængjum, Dagblaðinu, gosflösku, brúnkukremi og sleikibrjóstsykri, samtals að verðmæti 4.769- krónur, úr verslun Hagkaupa við Furuvelli á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

VI. (024-2009-6433)

Fyrir þjófnað, með því að hafa laugardaginn 19. september, í tveimur ferðum stolið einni flösku af Gordons gini og sjö flöskum af Smirnoff vodka, úr Vínbúð ÁTVR að Hólabraut 16 á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

VII. (024-2009-6467)

Fyrir tilraun til þjófnaðar, með því að hafa sunnudagskvöldið 20. september, í þjófnaðarskyni brotist inn í númerslausa bifreið við Furuvelli 13 á Akureyri, en horfið af vettvangi þegar hann fann ekkert til að stela.

Telst þetta varða við 1. mgr. 244. gr., sbr. 20. gr., almennra hegningarlaga nr. 19, 1940.

VIII. (024-2009-6487)

Fyrir þjófnað, með því að hafa mánudaginn 21. september, stolið rakspíra af tegundinni Van Gils, að verðmæti 5.399- krónur úr verslun Hagkaupa við Furuvelli á Akureyri.

Telst þetta varða við 1. mgr. 244. gr. almennra hegningarlaga nr. 19, 1940.

IX. (024-2009-6492)

Fyrir þjófnað, með því að hafa mánudagskvöldið 21. september, farið inn í verksmiðju Vífilfells að Furuvöllum 18 á Akureyri og stolið þaðan peningum að fjárhæð 12.000- krónur og tvennum greiðslukortum úr seðlaveski eins starfsmanns verksmiðjunnar og tveimur bjórdósum af borði inn í húsinu.

X. (024-2009-6528)

Fyrir þjófnað, með því að hafa aðfaranótt mánudagsins 21. september, brotist inn í bifreiðina [...], sem staðsett var á bifreiðastæði við [Ygötu] á Akureyri og stolið úr henni haglabyssu af gerðinni Browning Fusion og riffli af gerðinni Remington 700 SPS DM 7 mm., með IOR kíki og áskrúfuðum fæti og tveimur byssupokum.

Telst þetta varða við 1. mgr. 244. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa

Í málinu gerir Hagkaup Akureyri, kt. 000000-0000, bótakröfu á hendur ákærða að fjárhæð kr. 4.769-, með vöxtum samkvæmt 8. gr. vaxtalaga nr. 38, 2001 frá tjónsdegi 18. september 2009, en síðan dráttarvöxtum samkvæmt 9. gr. sömu laga að liðnum mánuði frá birtingu kröfunnar til greiðsludags.

Í málinu gerir Vínbúðin á Akureyri, Hólabraut 16, Akureyri, bótakröfu á hendur ákærða að fjárhæð kr. 7.546-.“

Við þingfestingu málsins var ekki mætt af hálfu Hagkaupa og var skaðabótakrafa félagsins því felld niður, sbr. ákvæði 2. mgr. 174. gr. laga nr. 88, 2008 um meðferð sakamála.

Af hálfu skipaðs verjanda var fyrir hönd ákærða krafist vægustu refsingar sem lög heimila.

I.

Ákærði hefur hér fyrir dómi skýlaust játað þær sakir sem lýst er í ákæruskjölum.

Samkvæmt rannsóknargögnum var ákærði umrædda daga í septembermánuði sl. handtekinn ítrekað á og við eigið heimili vegna gruns um ætluð auðgunarbrot. Var hann þá jafnan undir áhrifum vímuefna. Við skýrslutöku lögreglu af ákærða játaði hann jafnan brot sín, en í framhaldi af því var megninu af umræddu þýfi, peningum og lausafjármunum, komið til eigenda, en þó að frátöldu því smáræði sem lýst er V. kafla ákærunnar frá 5. október sl., tveimur flöskum, sbr. VI. kafla ákærunnar, og þeim byssum sem ákærði tók úr ólæstri bifreið, sbr. X. kafla ákærunnar. Lagði lögregla hald á skotvopnin.

Að framangreindu virtu og þar sem játning ákærða er í samræmi við nefnd rannsóknargögn þykir sök hans nægilega sönnuð og er háttsemin réttilega færð til refsiákvæða í ákæruskjali.

II.

Ákærði, sem er 19 ára, fæddur 14. júlí 1990, hefur samkvæmt vottorði sakaskrár ríkisins fimm sinnum áður hlotið refsidóma. Hann var fyrst með dómi 20. desember 2007 dæmdur í tveggja mánaða fangelsi fyrir þjófnaðarbrot, þjófnaðartilraunir, ölvunarakstur og fyrir brot gegn ávana- og fíkniefnalöggjöf, auk þess sem honum var gert að greiða 80.000 króna sekt til ríkissjóðs og hann sviptur ökurétti í 15 mánuði. Brot þessi framdi ákærði er hann var 17 ára og var fangelsisrefsingin skilorðsbundin til tveggja ára. Ákærði var dæmdur í 50.000 króna sekt í júní 2008 fyrir brot gegn ávana- og fíkniefnalöggjöf, en fyrrnefndur skilorðsdómur látinn halda sér. Hinn 6. febrúar sl. var ákærði dæmdur fyrir húsbrot og umferðarlagabrot. Var um skilorðsrof að ræða og því var skilorðsdómurinn frá desember 2007 dæmdur upp og refsing ákærða ákvörðuð í einu lagi, samtals þriggja mánaða fangelsi. Fært þótti að skilorðsbinda refsinguna til tveggja ára, en jafnframt var ákærða gert að greiða 60.000 króna sekt til ríkissjóðs. Þann 17. mars sl. var ákærði dæmdur til greiðslu sektar, 250.000 krónur, vegna umferðarlaga- og þjófnaðarbrota. Síðast var ákærði dæmdur þann 10. júlí sl. vegna þjófnaðarbrota, sem hann framdi á árunum 2008 og 2009, en einnig var hann dæmdur fyrir umferðarlagabrot. Refsing ákærða var að hluta til ákvörðuð sem hegningarauki og með hliðsjóna af 77. gr. og 78., gr. sbr. 60. gr., hegningarlaganna var hún ákveðin fimm mánaða fangelsi, sem var skilorðsbundin í þrjú ár. Einnig var ákærða gert að greiða 75.000 króna sekt og hann svipur ökurétti. Dómurinn var birtur ákærða samdægurs.

Ákærði hefur í því máli sem hér er til umfjöllunar gerst sekur um þrettán brot, þ.e. tilraunir til þjófnaðar, þjófnaðarbrot og gripdeild. Brotin framdi hann frá miðjum júlí og fram til 21. september á þessu ári. Hann var þá fullra 19 ára. Með brotum sínum hefur ákærði rofið skilorð dómsins frá 10 júlí sl. Ber að taka þann dóm upp og gera ákærða refsingu í einu lagi með þeim brotum sem hann hefur í þessu máli verið sakfelldur fyrir. Ber því að tiltaka refsingu hans eftir reglum 77. gr., sbr. 60. gr., almennra hegningarlaga nr. 19, 1940.

Refsing ákærða þykir í ljósi ofannefnds, atvika og sakaferils hæfilega ákveðin tíu mánaða fangelsi. Ákærði játaði, eins og áður er lýst, undanbragðalaust brot sín við alla meðferð málsins og komst þýfið að mestu til skila í framhaldi af því. Ákærði hefur undanfarin misseri verið virkur fíkill og ber háttsemi hans að áliti dómsins þess skýr merki. Hann hefur farið í meðferð og reynt að takast á við fíknina, en misst fótanna að nýju. Undanfarið hefur hann verið í refsiúttekt vegna ógreiddra sekta, en lýst, að því er virðist einlægum vilja til að leita sér aðstoðar með það fyrir augum að snúa lífi sínu til betri vegar. Að þessu virtu, en ekki síst vegna ungs aldurs ákærða og þess að hann hefur fallist á að greiða skaðabætur, sbr. að því leyti ákvæði 70. gr. og 74. gr. hegningarlaganna, þá þykir fært að fresta framkvæmd sjö mánaða af refsingunni og ákveða að sá hluti hennar falli niður að liðnum þremur árum haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955. Ennfremur þykir rétt, líkt og atvikum máls er háttað, að binda frestun fullnustunnar því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940. Skal Fangelsismálastofnun ríkisins tilnefna þann aðila sem hafa skal umsjónina með höndum.

Í máli þessu er höfð uppi bótakrafa frá Vínbúðinni, sem ákærði hefur fallist á að greiða. Krafan er nægjanlega rökstudd og verður hún tekin til greina eins og nánar greinir í dómsorði.

Í samræmi við málsúrslit ber að dæma ákærða til að greiða allan sakarkostnað, sem er samkvæmt gögnum ákæruvalds 37.350 krónur, sem féll til vegna starfa skipaðs verjanda við lögreglurannsókn málins. Þá ber að dæma ákærða til að greiða málflutningsþóknun skipaðs verjanda síns fyrir dómi, sem þykir hæfilega ákveðin, að teknu tilliti til fyrrnefndra greiðslu 56.025 krónur og er þá virðisaukaskattur meðtalinn.

Dóm þennan kveður upp Ó-kk-nf Ó-kk-nf héraðsdómari.

D Ó M S O R Ð:

Ákærði, X, sæti fangelsi í 10 mánuði, en fresta skal fullnustu sjö mánaða af refsingunni og ákveða að sá hluti hennar falli niður að liðnum þremur árum haldi hann almennt skilorð 57. gr. laga nr. 19, 1940, sbr. 4. gr. laga nr. 22, 1955. Þá er frestun fullnustunnar einnig bundin því skilyrði að ákærði sæti á skilorðstímanum sérstakri umsjón, sbr. 1. og 2. tl. 3. mgr. 57. gr. laga nr. 19, 1940. Skal Fangelsismálastofnun ríkisins tilnefna þann aðila sem hafa skal með höndum umsjónina.

Ákærði greiði Vínbúðinni 7.546 krónur í skaðabætur.

Ákærði greiði 93.375 í sakarkostnað, en þar með er talin málflutningsþóknun skipaðs verjanda hans, S-kk-ef G-kk-ef héraðsdómslögmanns, 56.025 krónur.